Тържествен час
От Охрид до Чаталджа, от Дунав до Кавала
в една душа и мисъл днес цял народ е слян,
една го мъка трови, една го люшка хала,
        един го пълни блян.
 
От Охрид до Чаталджа, от Дунав до Егея
от ярост гороломна днес цял народ пламти,
той цял е огън, вихър, стихийна мощ, идея
        вулкан, кой веч бухти…
 
        Бухти! В душите ад е, сърцата в кръв облени,
        в гърди могъщи тътне сподавен лъвски рев…
Стократно ти порасна, народе уязвени,
        в свещения си гнев!

Стихотворения на Иван Вазов